
A katedrális, templom épületekben keletkezett tűzeseteknél a tűzoltói beavatkozások, technikák vizsgálata és a muzeális értékek mentése. Célkeresztben: a Notre-Dame-i tűz

Pályamunka címe: A katedrális, templom épületekben keletkezett tűzeseteknél a tűzoltói
beavatkozások, technikák vizsgálata és a muzeális értékek mentése. Célkeresztben: a Notre-Dame-i tűz

A XXI. század kapujában, tűzoltói szempontból véleményem szerint kiemelt
létesítményekként szükséges kezelni a katedrális, illetve a templomépületeket. Ezek az
épületek tűz esetén komplex tűzoltói beavatkozást igényelnek, hiszen az idő múltával az adott
esetben több százéves tetőszerkezetet alkotó faanyag tulajdonképp csontszárazzá szikkad a
tetőhéjazat alatt, illetve megoldandó feladatként jelentkezik a beavatkozó tűzoltók számára a
magasság leküzdése, továbbá a relikviák, magas eszmei értékkel bíró tárgyak mentése is.
Mindezeken túlmenően további veszélyforrás, ha a tűz a templomtorony haranglábait is
veszélyezteti, amely többnyire fából készül, és a tűz által okozott keresztmetszetcsökkenés,
előidézheti a harangok leszakadását, amely az épület teljes összedőléséhez, tűzoltók
sérüléséhez vezethet. Ez a Notre-Dame de Paris tűzeseténél is hasonlóképp alakult, a párizsi
tűzoltók megtapasztalhatták, a nagy kiterjedésű, nagy alapterületű és vertikális magasságú
tűzoltásánál felmerülő problémákat, illetve a kényszerhelyzeti döntéshozatal sajátosságait,
továbbá a felderítéshez szükséges komplexitás sajátosságait.
Szakmai tapasztalatszerzés céljából 2021 év végén Párizsba utaztam, ahol „felderíthettem” a
tűzoltást nehezítő körülményeket a Notre-Dame de Paris körül. A dolgozatom során a tölgyfa
égési folyamatát vizsgáltam natúr, illetve égéskésleltetővel kezelt állapotban, arra a kérdésre
választ keresve, hogy valójában tűzoltói szempontból mennyire hatékony az égéskésleltetővel
kezelt faanyag, vagyis mennyiben akadályozza a fa égését az égéskésleltető, ezzel is időt
nyerve a beavatkozó tűzoltóknak.
Konklúziók a pályamunkámban tűzoltói szempontból: kiemelt feladat a harangtornyok
védelme, drónok alkalmazása előnyt jelenthet, égéskésleltető használata hatásos, TMMT
készítése a nagy kiterjedésű templomépületekre célravezető, muzeális értékek ismerete a
tűzoltóknak a helyi templomokban, katedrálisokban ajánlott.



